b'\n_START_ARTICLE_\nPentti Sammallahti\n_START_PARAGRAPH_\nPentti Ilmari Sammallahti (s. 18. helmikuuta 1950 Helsinki) on suomalainen valokuvaaja._NEWLINE_Sammallahti aloitti valokuvausharrastuksen 1960-luvulla ja kuvasi muun muassa ihmisi\xc3\xa4 ja heid\xc3\xa4n muovaamaa elinymp\xc3\xa4rist\xc3\xb6\xc3\xa4. H\xc3\xa4n valmistui ylioppilaaksi vuonna 1970 ja kirjoittautui Helsingin yliopiston opiskelemaan taidehistoriaa, musiikkitiedett\xc3\xa4 ja matematiikkaa, muttei suorittanut opintoja. Vuosina 1970\xe2\x80\x931973 Sammallahti ty\xc3\xb6skenteli Matti A. Pitk\xc3\xa4sen mustavalko- ja v\xc3\xa4rilaboratorion hoitajana._NEWLINE_Vuosina 1974\xe2\x80\x931976 Sammallahti oli valokuvauksen opettaja Lahden taidekoulussa. H\xc3\xa4n toimi Taideteollisessa korkeakoulussa valokuvataiteen tuntiopettajana vuosina 1974\xe2\x80\x931987, virkaa toimittavana lehtorina 1987\xe2\x80\x931989 ja v\xc3\xa4liaikaisena apulaisprofessorina 1989\xe2\x80\x931991. Vuonna 1991 Sammallahti sai valtion 15-vuotisen taiteilija-apurahan ja lopetti opetusty\xc3\xb6n. Vuonna 2001 Taideteollinen korkeakoulu my\xc3\xb6nsi h\xc3\xa4nelle kunniatohtorin arvonimen._NEWLINE_Ensimm\xc3\xa4isen yksityisn\xc3\xa4yttelyns\xc3\xa4 Kaupunki on painajainen Sammallahti piti vuonna 1971. Ulkomailla h\xc3\xa4nen ensimm\xc3\xa4inen yksityisn\xc3\xa4yttelyns\xc3\xa4 oli vuonna 1977 Ruotsissa, Gotlannin taiteilijoiden talossa Visbyss\xc3\xa4. Sammallahdella on ollut yksityisn\xc3\xa4yttelyj\xc3\xa4 20 maassa. Vuonna 2004 Pariisissa j\xc3\xa4rjestettiin Henri Cartier-Bressonin s\xc3\xa4\xc3\xa4ti\xc3\xb6n avajaisn\xc3\xa4yttely, johon Cartier-Bresson oli valinnut sata valokuvaajasuosikkiaan, Sammallahti n\xc3\xa4iden joukossa. Vuosina 2010\xe2\x80\x932011 Suomen valokuvataiteen museossa oli esill\xc3\xa4 Sammallahden n\xc3\xa4yttely Retrospektiivi, joka esitteli h\xc3\xa4nen el\xc3\xa4m\xc3\xa4nty\xc3\xb6t\xc3\xa4\xc3\xa4n. Vuonna 2012 Sammallahdelta ilmestyi my\xc3\xb6s retrospektiivinen valokuvateos T\xc3\xa4\xc3\xa4ll\xc3\xa4 kaukana, joka sis\xc3\xa4lt\xc3\xa4\xc3\xa4 h\xc3\xa4nen valokuviaan vuosila 1964\xe2\x80\x932011._NEWLINE_Sammallahti on saanut valtion taidepalkinnon vuosina 1976, 1979 ja 1992. H\xc3\xa4n on saanut my\xc3\xb6s Kritiikin Kannukset -palkinnon (1980), Daniel Nyblin -palkinnon (1986), Uudenmaan l\xc3\xa4\xc3\xa4nin taidepalkinnon (1989), Samuli Paulaharjun palkinnon (1995), Suomen Kulttuurirahaston palkinnon (1997) ja Suomen Taideyhdistyksen kirjallisuuspalkinnon (2006). Sammallahdelle my\xc3\xb6nnettiin Pro Finlandia -mitali vuonna 2006._NEWLINE_Kielitieteilij\xc3\xa4 Pekka Sammallahti on Pentti Sammallahden isoveli. Sammallahti on naimisissa ja h\xc3\xa4nell\xc3\xa4 on nelj\xc3\xa4 lasta.'